་མི་ཕན་བཞིན་དུ་རྙེད་གྲགས་ལ་སོགས་པའི་དོན་དུ་
ཆོས་སྨྲ་བ་སྤང་བར་བྱ་སྟེ། མདོ་དེ་ཉིད་ལས། ཐོས་པས་རྒྱགས་ནས་གུས་པར་མི་འགྱུར་ཏེ། །
རྣམ་པར་འབྱེད་པའི་སྨྲ་བ་རྣམས་ལ་ཆགས། །བརྗོད་པར་འགྱུར་ཞིང་ཤེས་བཞིན་མེད་པ
འགྱུར། །སྨྲ་ལ་དགའ་བའི་ཉེས་པ་འདི་དག་གོ །ཞེས་པ་དང༌། བུ་རམ་ཤིང་ཤུན་སྙིང་པོ་ཅི་
པར་
-129-

བརྩེ་ཆེན་འོད་སྣང་ལས། རྒྱལ་སྲས་ཐོགས་མེད་ཀྱི་གསུང་འབུམ། ༼ཁ
ཡང་མེད། །དགའ་བར་བྱ་བའི་རོ་ནི་ནང་ན་འདུག །ཤུན་པ་ཟོས་པའི་མིས་ནི་བུ་རམ་རོ། །ཞིམ་
པོ་རྙེད་པར་ནུས་པ་མ་ཡིན་ནོ། །ཇི་ལྟར་ཤུན་པ་དེ་བཞིན་སྨྲ་བ་སྟེ། །རོ་ལྟ་བུ་ནི་འདི་ལ་དོན་
སེམས་ཡིན། །དེ་ལྟ་བས་ན་སྨྲ་ལ་དགའ་སྤངས་ཏེ། །རྟག་ཏུ་བག་ཡོད་བྱོས་ལ་དོན་སོམས་
ཤིག །ཅེས་གསུངས་སོ། །དུས་དང་ཚོད་མ་ཡིན་པའི་གཉིད་ལ་དགའ་བ་ཡང་སྤང་བར་བྱ་སྟེ།
མདོ་དེ་ཉིད་ལས། གང་ཞིག་རྨོངས་དང་གཉིད་ལ་དགའ་འགྱུར་བ། །དེ་ནི་གཏི་མུག་དྲ་བ་ཆེན་
པོ་འཕེལ། །དེ་ནི་ལྟ་བ་རྙེད་ནས་ཐེ་ཚོམ་འགྱུར། །དེ་ལྟ་འགྱུར་བ་གཞན་ཡང་མང་པོ་འབྱུང༌། །
ཞེས་པ་དང༌། གང་ཞིག་རྨུགས་དང་གཉིད་ལ་དགའ་འགྱུར་བ། །མི་ཤེས་ལེ་ལོ་སྙོམས་ལས་
ཤེས་རབ་འཆལ། །དེ་ལ་མི་མ་ཡིན་པས་གླགས་རྙེད་དེ། །ནགས་ན་གནས་པའི་ཚེ་ནའང་འཚེ་
བར་འགྱུར། །ཞེས་གསུངས་སོ། །ཞིང་ལས་ལ་སོགས་པ་སྤང་བར་བྱ་སྟེ། མདོ་དེ་ཉིད་ལས།
བླ་མས་བསྐུལ་ན་བཀའ་བློ་མི་བདེ་ཞིང་། །རྗེས་སུ་བསྟན་པ་མཐུན་པར་འཛིན་མི་བྱེད། །དེ་ནི་
མྱུར་དུ་ཚུལ་ཁྲིམས་ཉམས་པར་འགྱུར། །ཉེས་པ་འདི་དག་ལས་ལ་དགའ་བའི་ཡིན། ཁྱིམ་ན་
གནས་པའི་ལས་རྣམས་བརྟག་སེམས་པས། །དེ་ནི་རྟག་ཏུ་གདུང་བར་འགྱུར་བ་སྟེ། །བསྟེན་
པ་དང་ནི་སྤོང་བ་དེ་མི་བྱེད། །ཉེས་པ་འདི་དག་ལས་ལ་དགའ་བའི་ཡིན། །དེ་ནི་འདོད་ཆགས་
ཤས་ནི་ཆེ་བར་སྐྱེ། །དེ་ནི་ཁྲོ་བ་རྣམས་ལ་ཆགས་ཤིང་ཞེན། །དེ་ནི་ངན་ངོན་ཙམ་གྱིས་དགའ་
མི་འགྱུར། །ཉེས་པ་འདི་དག་ལས་ལ་དགའ་བའི་ཡིན། །དེ་ནི་འཁོར་མང་པོ་ལ་དགའ་འགྱུར་
ཏེ༑ ༑དེ་ཉམས་ན་ནི་ཤིན་ཏུ་སྡུག་བསྔལ་འགྱུར། །དེ་ནི་བུང་བ་བཞིན་དུ་འདྲེ་བར་འགྱུར། །ཉེས་
པ་དེ་དག་ལས་ལ་དགའ་བའི་ཡིན། །ཞེས་པ་དང༌། ཉིན་དང་མཚན་དུ་སེམས་གཞན་མེད་
པར་ནི། །ཟས་དང་གོས་ལ་རྒྱུན་དུ་སེམས་པར་བྱེད། །དེ་ནི་རྟག་ཏུ་ཡོན་ཏན་འདོད་མ་ཡིན། །
ཉེས་པ་འདི་དག་ལས་ལ་དགའ་བའི་ཡིན། །ཞེས་གསུངས་སོ། །སྤྲོས་པ་སྟེ། འཐབ་མོ་ལ་
དགའ་བ་སྤང་བར་བྱ་སྟེ། མདོ་དེ་ཉིད་ལས། གང་ན་སྤྲོས་པའམ་རྩོད་པ་ཡོད་པ་ལས། །དཔག་
-130-

གསུང་ཐོར་བུ་ལས་བསླབ་བྱ་དང་བློ་སྦྱོང་ཞལ་གདམས་སོགས་ཀྱི་སྐོར།
ཚད་བརྒྱའི་ཕ་རོལ་འགྲོ་བ་མཆོག །གང་ལ་ཉོན་མོངས་ཡོད་པ་དེ་དག་ཏུ། །ཡུད་ཙམ་ཞིག་
ཀྱང་གནས་ཤིང་འདུག་མི་བྱ། །རབ་བྱུང་འདོད་ཡོན་ཡོན་ཏན་འདོད་པ་རྣམས། །སྡང་བའི་
སེམས་ཀྱིས་རྩོད་པར་མི་བྱེད་ཅིང༌། ཁྱོད་ལ་ཞིང་མེད་ཞིང་ལས་ཚོང་བྱ་མེད། །གང་ལ་ནོར་
ཕྱིར་འདི་དག་འབྱུང་བས་སྤྲོས། །ཞེས་པ་དང༌། ཞི་ཞིང་རབ་ཏུ་ཞི་བ་བསྟེན་པ་ཡི། །ངུར་སྨྲིག་
གོས་དག་དད་པས་བླངས་ནས་ནི། །ཞི་ཞིང་རབ་ཞི་ཉེ་བར་ཞི་བར་བྱས། །སྤྲོས་པ་རྣམ་པར་
སྤོངས་ལ་བཟོད་པ་བསྐྱེད། །ཅེས་གསུངས་ཤིང༌། ཡང༌མདོ་དེ་ཉིད་ལས། བྱམས་པ་དེ་ལྟ་
བས་ན། བྱང་ཆུབ་སེམས་པའི་ཐེག་པ་པའི་རིགས་ཀྱི་བུའམ་རིགས་ཀྱི་བུ་མོ། ཕྱི་མའི་དུས་ལྔ་
བརྒྱ་ཐ་མ་ལ། དམ་པའི་ཆོས་རྣམ་པར་འཇིག་པའི་ཚེ། མ་གནད་མ་རྨས་པར་བདེ་བར་ཡོངས་
སུ་ཐར་བར་འདོད་པ་དང༌། ལས་ཀྱི་སྒྲིབ་པ་ཐམས་ཅད་བྱང་བར་འདོད་པས། འདུ་འཛི་མེད་
པ༌ལ་དགའ་བ་དང༌། དགོན༌པ༌དང༌། ནགས་དང༌། བས་མཐའ་ལ་གནས་པ་ལ་བརྩོན་པར་
བྱ་ཞིང༌། མངོན་པར་མི་བརྩོན་པའི་སེམས་ཡོངས་སུ་སྤང་བ་དང༌། བདག་གི་འཁྲུལ་པ་ལ་
བལྟ༌བ༌དང༌། གཞན་གྱི་འཁྲུལ་པ་ལ་མི་བལྟ༌བ༌དང༌། ཅི་ཡང་མི་སྨྲ་བ་ལ་དགའ་བ་དང༌།
ཤེས་རབ་ཀྱི་ཕ་རོལ་ཏུ་ཕྱིན་པ་ལ་གནས་པ་ལ་བརྩོན་པར་བྱའོ། །ཞེས་གསུངས་སོ། །འོད་
སྲུང་གི་ལེའུ་ལས། ལྟ་འགྱུར་འཆིང་དང་རྙེད་དང་བཀུར་སྟི་དང༌། །གྲགས་པའི་འཆིང་བ་རབ་
ཏུ་བྱུང་པ་ཡི། །འཆིང་བ་དམ་ཞེས་འཕགས་པ་རྣམས་ཀྱིས་གསུངས། །དེ་དག་རྟག་ཏུ་རབ་ཏུ་
བྱུང་བས་སྤངས། །ཞེས་གསུངས་པས་དེ་རྣམས་ཀྱང་སྤང་བར་བྱའོ། །ཡང་དབེན་པའི་གནས་
སུ་ཟས་དང་། གོས་དང་། གནས་མལ་དང་། སྨན་ལ་སོགས་པ་ངན་ངོན་ཙམ་གྱིས་སྲོག་འཛིན་
ནུས་ཤིང་དགེ་བ་ལ་སྦྱོར་བཟོད་ན། དེ་ཙམ་གྱིས་ཆོག་ཤེས་པ་གལ་ཆེ་ཞིང༌། དེ་མི་ནུས་མི་
བཟོད་ཅིང་ཚེགས་ཆེན་པོ་དང་མི་མཐུན་པས་སྒྲུབ་མི་དགོས་ཤིང༌། དེ་དག་ལ་ཞེན་པ་ཆེར་མི་
སྐྱེ་ལ། དེ་དག་བསྟེན་པས་སྲོག་གི་བར་ཆད་དུ་མི་འགྱུར་ཞིང༌། དེ་དག་བསྟེན་ནས་དགེ་བ་
-131-

བརྩེ་ཆེན་འོད་སྣང་ལས། རྒྱལ་སྲས་ཐོགས་མེད་ཀྱི་གསུང་འབུམ། ༼ཁ
·
འཕེལ་བའི་གྲོགས་སུ་འགྱུར་ན། དེ་དག་བཟང་པོ་ལའང་ལོངས་སྤྱད་པས་ཆོག་སྟེ། འདུལ་བ་
ལས། འདོད་པའི་མཐའ་དང་དུབ་པའི་མཐའ་གཉིས་སྤང་བར་གསུངས་སོ། །ཡང་ནད་དང་
གདོན་ལ་སོགས་པའི་འགལ་རྐྱེན་བྱུང་ན། གང་བྱུང་རང་བཞིན་མེད་པར་ཤེས་པའམ། གཞན་
གྱི་འགལ་རྐྱེན་ཐམས་ཅད་བདག་ལ་ལེན་པའམ། དཀོན་མཆོག་ལ་བློ་གཏད་ནས་གསོལ་བ་
འདེབས་པ་ནི་འགལ་རྐྱེན་ཐམས་ཅད་ཀྱི་གཉེན་པོར་གྱུར་པ་ཡིན་ལ། དམིགས་པ་དང༌། རླུང་
སྦྱོར་དང༌། འཕྲུལ་འཁོར་ལ་སོགས་པའི་མན་ངག་ཟབ་མོ་རྣམས་ཀྱིས་དེ་དག་ལམ་དུ་སློངས་
ན་ཤིན་ཏུ་ལེགས་པས། དེ་རྣམས་ལ་འབད་པ་རྩལ་དུ་གདོན་པར་བྱ། གལ་ཏེ་དེ་དག་གིས་
ལམ་དུ་མ་སློངས་ཤིང༌། སྲོག་དང༌དགེ་སྦྱོར་གྱི་བར་ཆད་དུ་འགྱུར་ལ། སྨན་ལ་སོགས་པ་
བསྟེན་པས་དེ་དག་གི་བར་ཆད་དུ་མི་འགྱུར་བར་ཤེས་ན། སྨན་དང་སྨན་པ་དང༌། སྔགས་ལ་
སོགས་པ་བསྟེན་པར་བྱ་སྟེ། དགེ་སློང་སྨན་དང་སྨན་པ་མ་བསྟེན་པས། སྲོག་དང་དགེ་བའི་
བར་ཆད་དུ་འགྱུར་བའི་ལམ་རྣམས་སྤང་བའི་ཕྱིར། བཅོམ་ལྡན་འདས་ཉིད་ཀྱིས་སྨན་དང་
སྨན་པ་བསྟེན་པའི་ཚུལ་མཛད་པ་ཡིན་ཞིང༌། བསླབ་བཏུས་ལས་དགེ་སློང་དགོན་པ་བས།
སྦྲུལ་དང༌ ། ཆོམ་རྐུན་ལ་སོགས་པ་བསྲུང་བའི་སྔགས་བཟློས་པར་གསུངས་སོ།
གཏན་བསྒོམ་པས་སངས་རྒྱས་ཀྱི་སྐུ་མཐོང་བ་དང༌། ལུང་སྟོན་པ་ལ་སོགས་བྱུང་ན། དེ་དག་
ལ་བརྟེན་ནས་བྱང་ཆུབ་ཀྱི་སེམས་གཉིས་ལྷག་པར་འཕེལ་ཞིང༌། ཀུན་རྫོབ་ཏུ་དགེ་སྡིག་སྤང་
བླང་ལ་བརྩོན་པར་གྱུར་ན། དེ་དག་ཡོན་ཏན་ཡིན་ཞིང༌། བྱང་ཆུབ་ཀྱི་སེམས་གཉིས་ཀའམ།
གང་རུང་ལས་ཉམས་པར་འགྱུར་ཞིང༌། ཀུན་རྫོབ་ཏུ་རྒྱུ་འབྲས་ཁྱད་དུ་གསོད་ན་སྐྱོན་ཡིན་ཞིང༌།
གཞན་དེ་དག་གང་ཡིན་བརྟག་པའི་མན་ངག་གིས་ཀྱང་བརྟགས་ལ། དེ་དག་སྤང་བའི་ཐབས་
མན་ངག་རྣམས་ལས་ཇི་ལྟར་འབྱུང་བ་བཞིན་ཉམས་སུ་བླང་ངོ་། །སྤྱིར་བརྟག་ཐབས་ཀྱང་གོང་
།བསམ་
མ་གསུམ་དུ་འདུས་ཤིང༌། ཉེས་པ་སྤོང་བའི་ཐབས་ཀྱང་བྱང་ཆུབ་ཀྱི་སེམས་བསྒོམ་པ་དང༌།
-132-

གསུང་ཐོར་བུ་ལས་བསླབ་བྱ་དང་བློ་སྦྱོང་ཞལ་གདམས་སོགས་ཀྱི་སྐོར།
རྒྱུ་འབྲས་ཁྱད་དུ་མི་གསོད་པ་དང༌། དུས་རྟག་ཏུ་དཀོན་མཆོག་ལ་བློ་ལྟོས་གཏད་པ་ཡིན་ནོ། །
རང་འདུ་འཛི་ཉུང་ཞིང་དབེན་པར་གནས་པས་ང་རྒྱལ་བྱེད་ཅིང༌། གཞན་དེ་དང་མི་ལྡན་པ་
རྣམས་ལ་བརྙས་ཤིང༌། དེ་དག་ལ་སྨོད་པ་སྤང་བར་བྱ་སྟེ། མདོ་སྡུད་པ་ལས། རབ་ཏུ་དབེན་
པའི་གྲོང་དང་གྲོང་ཁྱེར་རི་སུལ་དང༌། །དགོན་པ་དབེན་པའི་ནགས་ཁྲོད་རབ་ཏུ་བསྟེན་བྱ་ཞིང༌། །
བདག་བསྟོད་གཞན་ལ་སྨོད་པའི་བྱང་ཆུབ་སེམས་དཔའ་ནི། །བདུད་ཀྱིས་ཡོངས་སུ་བསླུས་
ཤིང་བློ་ཆུང་རིག་པར་བྱ། །རྟག་ཏུ་གྲོང་དང་ཡུལ་འཁོར་གྲོང་བརྡལ་གནས་བྱེད་ཅིང༌། །སེམས་
ཅན་སྨིན་བྱེད་བྱང་ཆུབ་བརྩོན་པ་མ་གཏོགས་པར། །དེ་ནི་དགྲ་བཅོམ་རང་རྒྱལ་འདོད་པ་ཞར་
མི་བསྐྱེད། །འདི་ནི་བདེ་བར་གཤེགས་ཀྱི་སྲས་ཀྱི་དབེན་པར་གསུངས། །གང་ཞིག་དཔག་
ཚད་ལྔ་བརྒྱ་ཡོད་པའི་རིའི་སུལ། །སྦྲུལ་གྱིས་གང་བར་ལོ་མང་བྱེ་བར་གནས་བྱེད་ཀྱང་། །དབེན་
པ་འདི་མི་ཤེས་པའི་བྱང་ཆུབ་སེམས་དཔའ་ནི། །ལྷག་པའི་ང་རྒྱལ་རྙེད་ནས་འདྲེན་པར་གནས་
པ་ཡིན། །ཞེས་གསུངས་སོ། །དེ་ལྟར་སྐྱོན་གྱིས་ཆོས་རྣམས་སྤངས་ནས། སངས་རྒྱས་ཀྱི་ལམ་
དུ་འགྱུར་བའི་ཆོས་ཉམས་སུ་ལེན་དགོས་ཤིང༌། སངས་རྒྱས་ཀྱི་ལམ་དུ་འགྱུར་བའི་ཆོས་དེ་
དག་གང་ཡིན་སྙམ་ན། འཕགས་པ་ཀླུ་སྒྲུབ་ཀྱིས། བདག་ཉིད་དང་ནི་འཇིག་རྟེན་གྱིས། །བླ་
མེད་བྱང་ཆུབ་ཐོབ་འདོད་ན། །དེའི་རྒྱུ་ནི་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་
དང་། །ཕྱོགས་མཐས་གཏུགས་པའི་སྙིང་རྗེ་དང༌། །གཉིས་ལ་མི་བརྟེན་ཡེ་ཤེས་ལགས། །ཞེས་
གསུངས་ལ། མགོན་པོ་བྱམས་པས། བདག་སྲེད་མ་ལུས་ཤེས་རབ་ཀྱིས་བསལ་ནས། །སེམས་
ཅན་སྲེད་ཕྱིར་བརྩེ་ལྡན་ཞི་ཐོབ་མིན། །དེ་ལྟར་བློ་རྩེ་བྱང་ཆུབ་ཐབས་བསྟེན་ནས། །འཕགས་
པ་འཁོར་བའམ་མྱ་ངན་འདའ་མི་འགྱུར། །ཞེས་གསུངས་པས། སེམས་ཅན་ཐམས་ཅད་སྡུག་
བསྔལ་ལས་བསྒྲལ་བར་འདོད་པས། སྙིང་རྗེ་ཆེན་པོས་ཀུན་ནས་བླང་སྟེ། གཞན་དོན་དུ་
སངས་རྒྱས་ཐོབ་པར་འདོད་པ་ཐབས་བསོད་ནམས་ཀྱི་གཙོ་བོ་ཡིན་ཞིང༌། བསམ་པ་དེ་དང་
-133-

བརྩེ་ཆེན་འོད་སྣང་ལས། རྒྱལ་སྲས་ཐོགས་མེད་ཀྱི་གསུང་འབུམ། ༼ཁ
ལྡན་པའི་སྒོ་ནས། མཚན་བཅས་ཀྱི་དགེ་བ་ཅི་བྱེད་ཐམས་ཅད་བསོད་ནམས་ཀྱི་ཚོགས་ཡིན་
ནོ༑ ༑དོན་དམ་པར་ཆོས་ཐམས་ཅད་སྤྲོས་པའི་མཐའ་དང་བྲལ་ཞིང༌། ཀུན་རྫོབ་ཏུ་ཅིར་སྣང་
ལ་རང་བཞིན་མེད་པར་ཤེས་པ་ནི། ཤེས་རབ་ཡིན་ཏེ། ཡབ་སྲས་མཇལ་བ་ལས། དོན་དམ་
པ་གང་ཡིན་པ་དེ་ནི་བརྗོད་དུ་མེད་པ་སྟེ། ཤེས་པར་བྱ་བ་མ་ཡིན་པ། རྣམ་པར་ཤེས་པར་བྱ་བ་
མ་ཡིན་པ། ཞེས་པ་ལ་སོགས་པ་གསུངས་ཤིང༌། སྤྱོད་འཇུག་ལས། དེ་ལྟར་འགག་པ་ཡོད་
མིན་ཞིང༌། །དངོས་པོ་ཡོད་མིན་དེའི་ཕྱིར། །འགྲོ་བ་འདི་དག་ཐམས་ཅད་ནི། །རྟག་ཏུ་མ་སྐྱེས་
མ་འགག་ཉིད། །འགྲོ་བ་རྨི་ལམ་ལྟ་བུ་སྟེ། །རྣམ་པར་དཔྱད་ན་ཆུ་ཤིང་འདྲ། །མྱ་ངན་འདས་
དང་མ་འདས་པ། །དེ་ཉིད་དུ་ན་ཁྱད་པར་མེད། །དེ་ལྟར་སྟོང་པའི་དངོས་རྣམས་ལ། །ཐོབ་པ་
ཅི་ཡོད་ཤོར་ཅི་ཡོད། །གང་གིས་རིམ་གྲོ་བྱས་པའམ། །ཡོངས་སུ་བརྙས་གྱུར་ཅི་ཞིག་ཡོད། །
བདེ་བའམ་སྡུག་བསྔལ་གང་ཡིན་ལས། །མི་དགར་ཅི་ཡོད་དགར་ཅི་ཡོད། །དེ་ཉིད་དུ་ནི་
བཙལ་བྱས་ནས། །གང་ཞིག་སྲེད་ཅིང་གང་ལ་སྲེད། །དཔྱད་ན་གསོན་པའི་འཇིག་རྟེན་འདི། །
གང་ཞིག་ཏུ་ན་འཆི་འགྱུར་ཏེ། །འབྱུང་འགྱུར་གང་ཡིན་བྱུང་གྱུར་གང༌། །གཉེན་དང་བཤེས་
ཀྱང་གང་ཞིག་ཡིན། །ཐམས་ཅད་ནམ་མཁའ་འདྲ་བར་ནི། །བདག་འདྲས་ཡོངས་སུ་བཟུང་
བར་བགྱི། །ཞེས་གསུངས་ཤིང་། ཏིང་ངེ་འཛིན་རྒྱལ་པོ་ལས། སྐུ་མ་བྱེད་པ་དག་གིས་གཟུགས
སྤྲུལ་ཏེ། །རྟ་དང་གླང་པོ་ཤིང་རྟ་སྣ་ཚོགས་བྱས། །དེ་ལ་ཇི་བཞིན་སྣང་བ་གང་ཡང་མེད། །ཆོས་
རྣམས་ཐམས་ཅད་དེ་འདྲར་ཤེས་པར་གྱིས། །ཞེས་གསུངས་སོ། །སེམས་ཅན་ལ་སྙིང་རྗེ་ཆེན་
པོ་ནས་གཞན་དོན་དུ་སངས་རྒྱས་ཐོབ་པར་འདོད་པ་དང༌། ཤེས་རབ་ཆེན་པོ་ནས་ཆོས་ཐམས་
ཅད་རང་བཞིན་མེད་པར་ཤེས་པ་ཉིད་དང་ལྡན་ན་དངོས་སུ་ཐབས་དང་ཤེས་རབ་ཀྱི་ཆ་གང་
རུང་གཙོ་བོར་ཉམས་སུ་བླངས་ཀྱང༌། ཐབས་ཤེས་ཟུང་དུ་འབྲེལ་བ་ཡིན་པས་དེ་ལྟར་ཉམས་
སུ་བླང་བར་བྱ་སྟེ། སངས་རྒྱས་ཐོབ་པ་ལ་ཐབས་ཤེས་ཟུང་འཇུག་དགོས་པར་བཀའ་བསྟན་
-134-

གསུང་ཐོར་བུ་ལས་བསླབ་བྱ་དང་བློ་སྦྱོང་ཞལ་གདམས་སོགས་ཀྱི་སྐོར།
བཅོས་དུ་མ་ནས་གསུངས་ཤིང༌། སངས་རྒྱས་ཀྱི་སྐུ་གཉིས་པོ་ཚོགས་གཉིས་ཀྱི་འབྲས་བུ་ཡིན་
པའི་ཕྱིར་ཏེ་འཕགས་པ་ཀླུ་སྒྲུབ་ཀྱིས། སངས་རྒྱས་རྣམས་ཀྱི་གཟུགས་ཀྱི་སྐུ། །བསོད་ནམས་
ཚོགས་ལས་འཁྲུངས་པ་སྟེ། །ཆོས་ཀྱི་སྐུ་ནི་མདོར་བསྡུ་ན། །རྒྱལ་པོ་ཡེ་ཤེས་ཚོགས་ལས་
འཁྲུངས། །ཞེས་གསུངས་སོ། །འཇིག་རྟེན་བྱ་བ་སྤངས་ནས་དམ་པའི་ཆོས། །ཚུལ་བཞིན་
ཉམས་སུ་ལེན་པའི་མན་ངག་མཆོག །རྒྱལ་བ་སྲས་བཅས་གསུང་རབ་བསྡུས་པ་འདི་། །སྐལ་
ལྡན་བསོད་ནམས་འོད་ཟེར་དོན་དུ་བཀོད། །དེ་ལས་བྱུང་བའི་དགེ་བས་འགྲོ་བ་ཀུན། །སྙིང་
པོ་མེད་པའི་བྱ་བ་རབ་སྤངས་ནས། །ཐབས་ཤེས་ཟུང་འབྲེལ་ལམ་ལ་ལེགས་ཞུགས་ཏེ། །དོན་
གཉིས་ཕུན་ཚོགས་རྒྱལ་བའི་སྐུ་ཐོབ་ཤོག །སྐལ་ལྡན་བསོད་ནམས་འོད་ཟེར་ལ་གདམས་པ་
འདི། ཆོས་སྨྲ་བའི་བཙུན་པ་ཐོགས་མེད་ཀྱིས་བཀོད་པའོ། །རྒྱལ་བ་ཐམས་ཅད་ཀྱི་དམ་པའི་
ཆོས་འཛིན་པར་གྱུར་ཅིག །ཤུ་བྷཾ།། །།